昭君詞
作者：趙文
朝代：宋

paragraphs: 蜀江洗妍姿，萬里獻君王。
君王不我幸，棄置何怨傷。
君王要寧胡，借問誰能行。
女伴各懼怯，畏此道路長。
慨然欲自往，詎忍別恩光。
倘於國有益，尚勝死空房。
行行涉沙漠，風霜落紅妝。
得爲胡閼氏，揣分已過當。
單于感漢恩，邊境得安康。
一朝所天死，掩泣涕沾裳。
胡俗或妻母，何異豺與狼。
仰天自引决，愛此夫婦綱。
大忠與大義，二者俱堂堂。
可憐千古無人說，只道琵琶能斷腸。